नामवरजी का असल तनाव है ‘व्‍यक्‍ति‍ नामवर’ और ‘सार्वजनि‍क नामवर’ के बीच में। नामवरजी के पास इस तनाव से मुक्‍ति‍ का कोई रास्‍ता नहीं है। ‘व्‍यक्‍ति‍ नामवर’ का जीवन बेहद चुनौतीपूर्ण और भावात्‍मक कष्‍टों से भरा रहा है। आप ज्‍योंही ‘व्‍यक्‍ति‍ नामवर’ को देखेंगे इनके ‘सार्वजनि‍क नामवर’ का जादू गायब हो जाएगा। नामवर के जीवन की सबसे बडी त्रासदी यह है कि‍ उनके नि‍जी और पारि‍वारि‍क कष्‍टों में कि‍सी की दि‍लचस्‍पी नहीं है। इस अर्थ में वे ग्रीक त्रासदी के महानायकों की तरह हैं जि‍नके नि‍जी कष्‍टों में दर्शकों की दि‍लचस्‍पी कम होती थी। ऐसा नहीं है कि‍ नामवरजी के जीवन में कोई तकलीफ नहीं रही हे। अनेक तकलीफें रही हैं। नामवरजी हमेशा अपनी इन दो इमेजों के बीच में संघर्ष करते रहे हैं। उनकी सार्वजनि‍क इमेज एक प्रति‍वादी नायक आलोचक की है। जो पावर के बि‍ना रह नहीं सकता। बाहर उसकी इमेज का जादू चलता है घर में वह उतना जादू नहीं कर पाता। इस प्रति‍वादी नायक के अनेक रूप लोगों ने देखे हैं ,इनमें जो भी रूप स्‍थि‍र होने की कोशि‍श करता है वे तुरंत दूसरा रूप धारण कर लेते हैं। फलत: लोगों को वे हमेशा बदले हुए नजर आते हैं।